burgasdotpro/wikipedia huggingface dataset:
Ivica Olić

Ivica Olić (* 14. september 1979, Davor, Juhoslávia) je chorvátsky profesionálny futbalista momentálne hrajúci za klub VfL Wolfsburg a za Chorvátske národné futbalové mužstvo.
Klubová kariéra.
Začiatky.
Ivica Olić sa narodil a vyrastal v dedinke Davor, Nova Gradiška, Chorvátsko. Profesionálne začal hrať futbal za NK Marsonia a po dvoch úspešných sezónach ho získala Hertha BSC. Ale nedostal príležitosť a za rok sa vrátil naspäť do Marsonii.
Tu zažil dobrú sezónu, keď z 42 zápasoch strelil 21 gólov a hneď na ďalšiu sezónu prestúpil do NK Záhreb. Tu pôsobil jednu sezónu a s 29 zápasoch strelil 21 gólov a spolu s tímom získal titul v domácej lige. Na ďalšiu sezónu sa presunul do NK Dinamo Záhreb, kde s 27 zápasoch strelil 16 gólov. Na konci sezóny sa stal najlepším strelcom chorvátskej ligy.
CSKA Moskva.
V roku 2003 prestúpil do ruského klubu CSKA Moskva. Jeho forma v tomto klube začala rásť a v sezóne 2005 s 20 zápasoch strelil 10 gólov. S CSKA Moskva vyhral Pohár UEFA v roku 2005, Ruská liga v roku 2003, 2005, 2006, Ruský pohár v roku 2005 a 2006 a Ruský superpohár 2004 a 2006.
Hamburger.
V januári 2007 podpísal Olić zmluvu s nemeckým klubom Hamburger SV. Do klubu prišiel kvôli tomu, lebo Hamburg bol po zimnej prestávke v zóne zostupu. Na prvý zápas v novom klube nastúpil proti Energie Cottbus 31. januára. Ale sezóna nakoniec dopadla dobre, lebo Hamburg skončil na siedmom mieste a zaistil si miesto v pohári Intertoto, ktorý nakoniec aj vyhrali. V poslednom zápase sezóny sa blyskol dvoma gólmi vo víťaznom zápase proti Alemannia Aachen 4-0. A stal sa tiež prvým hráčom v klubovej histórii, čo dokázal vstreliť tri góly v prvom polčase. 
Olić sa stal v roku 2008 víťazom Emirates Cupu. S dvoma gólmi sa stal najlepším strelcom. Oba góly strelil v nadstavenom čase v zápase s Juventusom. Počas pôsobenia v Hamburgu sa stal najväčším obľúbencom u divákoch. V poslednom zápase za Hamburg si dal na seba tričko s nápisom Danke fans, čo v preklade znamená Ďakujem vám, fanúšikovia.
Bayern Mníchov.
3. januára 2009 podpísal trojročnú zmluvu s Bayern Mníchovom. Ale pripojil sa k tímu až 1. júla. Spočiatku sa domnieval že bude podporovať v útoku Miroslava Kloseho a Maria Goméza ale po zraneniach sa stal Ivica lídrom v útoku. Debutoval 8. augusta v zápase proti TSG 1899 Hoffenheim keď strelil vedúci gól ale stačilo to len na remízu.
V Lige majstrov vo prvom zápase štvrťfinále strelil Manchesteri United v tretej nadstavenej minúte gól na 2-1. V druhom zápase strelil gól a znižoval na 3-1. Ale Bayern prehral 3-2 ale kvôli viac streleným gólom na ihrisku Manchestru United postúpil so semifinále Ligy majstrov.
Reprezentácia.
Olić sa zúčastnil v chorvátskom mužstve na majstrovstvách sveta v roku 2002. Na turnaji dal vo dvoch zápasoch jeden gól v zápase proti Taliansku. Potom sa zúčastnil aj na majstrovstvách Európy v Portugalsku a na majstrovstvách sveta v Nemecku. Zúčastnil sa aj na majstrovstvách Európy v roku 2008. V zápase proti Nemecku dal v 64 minúte gól na 2-1 a týmto výsledkom vyhrali Chorváti celý zápas. Chorvátsko vyhralo celú skupinu, keď porazili všetkých súperov. Ale vo štvrťfinále prehrali na pokutové kopy s Tureckom.
Burger King

Burger King (BK) je celosvetový reťazec reštaurácií rýchleho občerstvenia, ktorý sa špecializuje na veľké, na ohni grilované hamburgery. Prvá reštaurácia bola otvorená 4. decembra 1954 v Miami na Floride v USA. V Austrálii je spoločnosť prevádzkovaná pod značkou Hungry Jack's. Dnes prevádzkuje Burger King 17,796 reštaurácií vo viac než 74 krajinách sveta.
Hlavným produktom je burger Whopper, ktorý sa predáva aj v iných variantoch od najmenšieho Whopper Junior až po Triple Whopper. Skladá sa z grilovaného mletého hovädzieho mäsa v žemli posypanej sezamovými semiačkami s majonézou, zeleninou a inými prísadami.
Na Slovensku bola prvá reštaurácia Burger King otvorená 26. marca 2010 v obchodnom centre Eurovea v Bratislave a neskôr v bratislavskom Poluse (dnes VIVO!) a v žilinskom Auparku a krátko na to zatvorená, následne spoločnosť odišla zo slovenského trhu.
Svoju prvú prevádzku od predošlého odchodu zo Slovenska, otvorila v bratislavskom obchodnom centre Bory Mall, spoločnosť AmRest. Druhá v poradí sa usadila v obchodnom centre Avion a tretia bratislavská pobočka je v Auparku. Prvá prevádzka Burger Kingu mimo Bratislavy, je v obchodnom centre Aupark v Košiciach. Prvá DRIVE THRU reštaurácia na Slovensku bola otvorená 7. marca 2022 pri obchodnom centre Eperia v Prešove.
V súčasnosti má Burger King na Slovensku po 4 prevádzky v Bratislave a po jednej v Košiciach, Prešove, Liptovskom Mikuláši a vo Zvolene. Posledné dve spomenuté majú aj možnosť objednávky priamo z auta, tzv. Drive Thru.
Whopper

Whopper je názov hamburgera, hlavného produktu reťazca reštaurácií rýchleho občerstvenia Burger King.
Pôvodný Whopper obsahuje grilované štvrťlibrové hovädzie mäso, žemľu so sezamovým semiačkom, majonézu, hlávkový šalát, paradajky, uhorky, kečup a nahrubo nakrájanú cibuľu. Voliteľnými prísadami môže byť americký syr, slanina, horčica alebo papričky jalapeño.
Whopper vytvoril v roku 1957 zakladateľ firmy "Burger King" James McLamore a predával ho za 37 centov.
RTL

RTL môže byť:
Mere Christianity

Mere Christianity (doslova "K jadru kresťanstva") je klasické dielo kresťanskej apologetiky autora C.S. Lewisa. Kniha bola preložená do desiatok svetových jazykov.
Obsah knihy mal pôvodne formu rozhlasových relácií vysielaných v rokoch 1941-1943 na BBC. Pretože vysielanie malo veľký úspech, Lewis svoje prejavy prepísal, rozšíril do knižnej formy a vydal ich knižne najprv ako tri knihy: "Broadcast Talks" ("Rozhovory", 1942), "Christian Behavior" ("Kresťanské správanie", 1943) a "Beyond Personality" ("Za osobnosťou", 1944); neskôr v roku 1952 ako jednu knihu pod názvom "Mere Christianity". 
Kniha je populárnou a vysoko cenenou obhajobou a výkladom kresťanstva. C.S. Lewis v nej osvetľuje základy kresťanskej viery spoločné všetkým veľkým kresťanským vyznaniam. Začína argumentáciou a vysvetľovaním ľudskej prirodzenosti, po nej prechádza k základom kresťanskej vierouky, pokračuje základnými morálnymi otázkami a končí pri zložitejších teologických témach ako sú témy typu Najsvätejšej Trojice, vtelenia a vzkriesenia.
Anton I. Grasalkovič

Gróf Anton I. Grasalkovič (staršie "Anton Grassalkovich", "Anton Grassalkovics"; latinsko-maďarský prídomok "de Gyarak"; * 6. marec 1694, Mojmírovce – † 1. december 1771, Čemer, Maďarsko) bol uhorský šľachtic a politik. Podľa neho je pomenovaný Grasalkovičov palác v Bratislave.
Narodil sa v chudobnej zemianskej rodine baróna Jána Grasalkoviča (*1656 - † 1716) a jeho manželky Zuzany Egresdy (*1666 – † 30. júl 1724). Jeho otec pôsobil ako správca Beckovského hradu. Zastával funkcie vysokého uhorského hodnostára, kráľovského personalis, strážcu uhorskej kráľovskej koruny, predsedu uhorskej kráľovskej komory, kráľovského hlavného koniara a bol aj županom Novohradskej a Aradskej stolice. Reformoval činnosť uhorskej komory. Získal bohatstvo a tým zo svojho rodu urobil jeden z najvýznamnejších rodov v Uhorsku.
Anton Grasalkovič

Anton Grasalkovič (staršie "Anton Grassalkovich") môže byť:
Brnianske výstavisko

Brnianske výstavisko () je najvýznamnejší český výstavný areál, nachádzajúci sa zhruba 2 km od centra Brna na ľavom brehu rieky Svratky v mestskej časti Brno-střed, v katastrálnom území Pisárky. Areál patrí spoločnosti "BVV Veletrhy Brno", ktorá tu v priebehu celého roka prevádzkuje výstavy, prehliadky, koncerty a rôzne ďalšie akcie. Stavba areálu začala v roku 1927 a trvala 14 mesiacov. Prevádzka výstaviska bola zahájená 26. mája 1928.
CHK Avtomobilist

Avtomobilist Jekaterinburg (rus. "Автомобилист Екатеринбург") je ruský hokejový klub, účastník KHL.
Informácie o klube.
Hokejový klub Avtomobilist Jekaterinburg bol založený v roku 2006. Pod názvom Avtomoblist Jekaterinburg od roku 1992 odohral v ruskej najvyššej súťaži štyri sezóny. Po sezóne 1995/1996 Avtomobolist z hokejovej mapy zmizol. Namiesto neho pôsobil v meste tím Dinamo – Energia Jekaterinburg. Avtomobilist sa podarilo obnoviť po zániku Dinamo – Energia Jekaterinburg v roku 2006. Svoje domáce zápasy hrá v aréne KRK Uralec s kapacitou 4 756 divákov. Nasledujúce sezóny hral klub druhú najvyššiu ruskú súťaž. Od sezóny 2009/2010 pôsobí mužstvo v momentálne najlepšej európskej lige KHL. V premiérovej sezóne sa Jekaterinburg dostal z ôsmeho miesta na východe do play-off, ale v 1. kole ho porazil klub Salavat Julaev Ufa, ktorému podľahol 3:1 na zápasy. V ďalších dvoch ročníkoch sa Jekaterinburg do play-off neprebojoval. V sezóne 2010/2011 obsadil vo východnej konferencii 10 miesto a o rok neskôr posledné dvanáste miesto. V súčasnej sezóne vedie Avtomobilist tréner Andrej Šajanov. Historicky najproduktívnejším hráčom Avtomobilistu je Andrej Subbotin, ktorý má v 349 zápasoch na konte 186 bodov. So slovenských hokejistov pôsobili v klube okrem Špirka a Mezeia aj Tomáš Slovák (2009 – 2011), Miroslav Lažo a Michal Sersen (2010/2011).
CHK Torpedo Nižnij Novgorod

Torpedo Nižnij Novgorod (rus. "Торпедо Нижний Новгород") je ruský hokejový klub, účastník KHL.
Klub hrá v meste Nižnij Novgorod a bol založený v roku 1946. Domáce zápasy hráva na štadióne s názvom Narodnyj dvorec sporta profsajuzov pre 5600 divákov. Počas obdobia socializmu sa volal Torpedo Gorkij a v roku 1961 získal druhé miesto v sovietskej lige.
Abigail

Abigail môže byť:
Maria Kaczyńská

Maria Helena Kaczyńská (; * 21. august 1942, Machowo, Poľsko – † 10. apríl 2010, Pečorsk, Rusko) bola manželka bývalého poľského prezidenta Lecha Kaczyńskeho a od roku 2005 až do jej náhleho úmrtia v roku 2010 „Prvá dáma Poľska“ (poľ. "Pierwsza dama Polski").
Náhle úmrtie.
Zomrela spolu so svojim manželom vtedajším prezidentom Poľska Lechom Kaczyńskym pri leteckej havárii počas pristávania v ruskom meste Pečorsk v Smolenskej oblasti , keď sa lietadlo zachytilo o stromy.
Janusz Kurtyka

Janusz Kurtyka (* 13. august 1960, Krakov, Poľsko – † 10. apríl 2010, Pečorsk, Rusko) bol poľský historik a od 29. decembra 2005 druhý prezident Inštitútu národnej pamäti ("Instytut Pamięci Narodowej"). Ako historik v Poľskej akadémií vied sa od roku 1985 špecializoval na poľskú stredovekú a komunistickú históriu.
Náhle úmrtie.
Zomrel na palube lietadla spolu s poľským prezidentom Lechom Kaczyńskym počas pristávania v Ruskom meste Pečorsk v Smolenskej oblasti, keď sa lietadlo zachytilo o stromy.
Otoskleróza

Otoskleróza je ochorenie vnútorného ucha, pri ktorom dochádza k abnormálnemu rastu kostí v blízkosti stredného ucha. Otoskleróza môže spôsobovať "prevodovú poruchu sluchu", kedy sa kvôli sklerotizácii kostí postupne zhoršuje prenos zvuku do vnútorného ucha, a tiež "percepčnú poruchu sluchu", pri ktorej dochádza k postihnutiu aj vnútorného ucha. To môže mať za následok stratu sluchu.
Choroba postihuje približne 0,5% populácie, pričom viac postihuje príslušníkov europoidnej rasy ako príslušníkov negroidnej a mongoloidnej rasy. Častejšie postihuje ženy. Otoskleróza sa najčastejšie objavuje u ľudí v strednom veku, no môže postihnúť aj mladších ľudí.
Zbernicová topológia siete

Zbernicová topológia (ang. "Bus topology") je spôsob zapojenia počítačov do počítačovej siete. Spojenie sprostredkováva jediné prenosové médium (zbernica), ku ktorému sú pripojené všetky uzly siete (koncové počítače).
Zbernica je jednoduché zapojenie, má nízke zriaďovacie náklady, ale má aj nevýhody. Problém nastane, keď chcú dva klienty na sieti vysielať v rovnakej chvíli, vtedy vzniká kolízia. Vzhľadom na to, že sa táto situácia stáva veľmi často, musia mať systémy, ktoré používajú k vzájomnej komunikácii zbernicovú topológiu implementovanú schému, ktorá zabezpečí, že takéto kolízie nenastanú. V počítačových sieťach sa používa tzv. systém náhodného prístupu (CSMA), ktorý sa snaží kolíziám predchádzať a v prípade, že nastanú, tak ich rieši.
Prstencová topológia siete

Prstencová topológia označuje v počítačových sieťach pojem zapojenia, v ktorom je jeden uzol pripojený k ďalším dvom uzlom tak, že vytvoria kruh (prstenec). Prstencová topológia je menej efektívna a pomalšia ako hviezdicová sieť, pretože v nej musia dáta prejsť cez veľké množstvo uzlov a aj počítačov, kým sa dostanú k cieľu. Napríklad ak má daná prstencová sieť osem počítačov, musia dáta z prvého počítača prejsť na štvrtý počítač cez počítače dva a tri (PC 1 → PC 2 → PC 3 → PC 4). Môžu ísť aj opačným smerom; vtedy je potrebné prejsť z prvého počítača cez ôsmy, siedmy, šiesty, piaty na štvrtý (PC 1 → PC 8 → PC 7 → PC 6 → PC 5 → PC 4). Nevýhoda prstencovej topológie tiež spočíva v tom, že ak skolabuje jeden uzol, tak skolabuje celá sieť, pretože k funkčnosti siete je potrebné, aby bol v poriadku celý okruh.
Prstencová topológia sa využíva v sieťach Token Ring a FDDI.
Sakkársky zoznam kráľov

Sakkársky zoznam kráľov je súbor mien 58 kráľov starovekého Egypta na stene súkromnej hrobky kňaza a "„predstaveného všetkých prác na kráľovských monumentoch“" Cunereja z obdobia vlády Ramesseho II. (okolo 1279 – 1213 pred Kr.). Objavená bola roku 1861 na starovekom pohrebisku pri dedine Sakkára v Egypte.
Zoznam obsahuje 58 kráľovských mien, od Adžiba (1. dynastia) po Ramesseho II. (19. dynastia) v opačnom poradí. Opomína Prvé prechodné obdobie, "„vládcov Druhého prechodného obdobia, Hyksósov a tých panovníkov …, ktorí boli spätí s kacírskym Achnatonom“". Kartuše s menami, z ktorých sa zachovalo len 47, sú značne poškodené. Počet vládcov, ktorých zoznam spomína, nie je kompletný, napr. uvádza len dvoch faraónov 1. dynastie. Na niektorých miestach zoznamu nie sú panovníci správne chronologicky zaradení. Zoznam sa dnes nachádza v Egyptskom múzeu v Káhire.
Zoznam panovníkov.
V zozname je spodný a vrchný rad mien spojený do jednej tabuľky. V nej je poradové číslo (#), transliterácia mena panovníka z nápisu, jeho prepis, ustálené meno a príslušná dynastia (D).
Bronisław Komorowski

Bronisław Maria Komorowski (IPA: ) (* 4. jún 1952, Oborniki Śląskie, Poľsko) je poľský politik a historik, v rokoch 20102015 prezident Poľska.
Počas PĽR pôsobil v demokratickej opozícii, v rokoch 1990/91 a 1992/93 zástupca ministra národnej obrany, v rokoch 19912010 poslanec Sejmu, v rokoch 2000/01 minister národnej obrany, v rokoch 20052007 podpredseda Sejmu, v rokoch 20072010 predseda Sejmu. Po tragickej smrti prezidenta Lecha Kaczyńskeho pri leteckej havárii 10. apríla 2010 sa stal v zmysle ústavy zastupujúcim prezidentom Poľska. 4. júla 2010 bol zvolený za prezidenta Poľska. Funkcie sa ujal 6. augusta 2010. V roku 2015 znova kandidoval na prezidenta – prehral ale v druhom kole prezidentských volieb s Andrzejom Dudom.
Fakulta elektrotechniky a informatiky

Fakulta elektrotechniky a informatiky môže byť:
Strojnícka fakulta

Strojnícka fakulta môže byť:
Fakulta elektrotechniky a informatiky Slovenskej technickej univerzity v Bratislave

Fakulta elektrotechniky a informatiky Slovenskej technickej univerzity v Bratislave (FEI STU) je najväčšou zo siedmich fakúlt Slovenskej technickej univerzity v Bratislave. Je to najstaršia technická fakulta na Slovensku zameraná na elektrotechniku, informatiku a príbuzné oblasti. Poskytuje medzinárodne uznávané univerzitné štúdium, prevádzkuje vedecký výskum a vývoj a spolupracuje s akademickými a priemyselnými partnermi doma a v zahraničí. Sídli na Ilkovičovej ulici č. 3 v Bratislave v časti Karlova Ves. V budove fakulty sídli taktiež Národné centrum robotiky a Medzinárodné laserové centrum. Študenti fakulty môžu využiť neďaleké ubytovacie zariadenie ŠD Mladosť, na ulici Staré Grunty, patriace STU.
K fakulte sa možno dostať autobusmi liniek MHD 31, 32 a 39 (zastávka ZOO) a električkami liniek 4 a 9 (zastávka Botanická záhrada). V blízkosti fakulty taktiež vedie diaľnica D2 (Bratislava – Brno).
V blízkosti fakulty sa nachádza Fakulta informatiky a informačných technológií Slovenskej technickej univerzity v Bratislave a Fakulta matematiky, fyziky a informatiky a Prírodovedecká fakulta Univerzity Komenského v Bratislave.
Študijné programy fakulty.
Fakulta poskytuje vzdelanie v troch stupňoch (bakalárske, inžinierske, doktorandské).
Pre bakalárske štúdium (3-ročné) sú poskytované študijné programy:
Pre inžinierske štúdium (2-ročné) sú poskytované študijné programy:
Pre doktorandské štúdium (3-ročné denné prezenčné / 4-ročné externé) sú poskytované študijné programy:
Strojnícka fakulta Slovenskej technickej univerzity v Bratislave

Strojnícka fakulta Slovenskej technickej univerzity (skr. SjF STU) je jedna z fakúlt Slovenskej technickej univerzity v Bratislave. Sídli na Námestí slobody 17 v Bratislave a susedí so Stavebnou fakultou, Fakultou chemickej a potravinárskej technológie a Fakultou architektúry. Ďalšie pracoviská má na Pionierskej, Mýtnej a Vazovovej ulici. 
História.
Predchodcom "Strojníckej fakulty" bolo "Oddelenie strojného inžinierstva Odboru strojného a elektrotechnického inžinierstva", ktoré boli vytvorené hneď pri vzniku Slovenskej vysokej školy technickej v roku 1940. Na prvých prednáškach sa zúčastňovalo asi 100 študentov slovenskej, českej a aj bulharskej národnosti. Výučba prebiehala v provizórnych priestoroch na Mýtnej ulici. V školskom roku 1942/43 boli menovaní prví profesori: Ján Gonda a Jozef Fischhof, neskôr Jozef Čabelka a Július Nemessányi. Prvým dekanom bol Jozef Fischof. V roku 1947 bola dokončená nová budova na Mýtnej ulici. V roku 1950 bol Odbor premenovaný na "Fakultu strojného a elektrotechnického inžinierstva". 
Táto fakulta sa hneď v nasledujúcom roku 1951 rozdelila a vznikla samostatná "Fakulta strojného inžinierstva". Pri vzniku mala 8 katedier. Neskôr sa premenovala na "Strojnícku fakultu". V roku 1963 bola dokončená nová budova fakulty na vtedajšom "Gottwaldovom námestí", dnes námestí Slobody. Neskôr sa postavili budovy "Katedry hydraulických strojov a zariadení" na Mýtnej a budova technologických katedier na Pionierskej. V roku 1952 sa fakulta podieľala na založení Vysokej školy technickej v Košiciach. V roku 1986 sa technologické odbory fakulty vyčlenili do samostatnej Strojárskotechnologickej fakulty v Trnave. 
Dekani SjF.
Medzi rokmi 1942 a 1950 to bola pozícia vedúceho "Odboru strojného a elektrotechnického inžinierstva".
V školskom roku 1950/51 to bol dekan Fakulty strojného a elektrotechnického inžinierstva.
Irisbus Citelis 18M

Irisbus Citelis 18M je model mestského kĺbového nízkopodlažného autobusu, ktorý je vyrábaný vo francúzskom meste Annonay, alebo po novom v talianskom meste Valle Ufita, pričom sú špeciálne požiadavky českých a slovenských zákazníkov riešené v závode Iveco Czech Republic predtým Karosa vo Vysokom Mýte.
Konštrukcia.
Konštrukčne je Citelis 18M odvodený zo štandardného typu Citelis 12M a zároveň vychádza zo svojho predchodcu Citybusu 18M. Ide o trojnápravový nízkopodlažný autobus s polosamonosnou karosériou. Tá bola pri výrobe zostavená do skeletu a potom bola ošetrená proti korózii, olakovaná a oplechovaná. Vozidlová skriňa sa skladá z dvoch častí, ktoré sú navzájom spojené kĺbom a krycím mechom. Motor a prevodovka sa nachádzajú v mohutnej zadnej časti autobusu. Motorom je poháňaná zadná náprava, riadená je náprava predná. Rám podvozku je vytvorený zo zvarených oceľových obdĺžnikov a priečok. Strechu a bočnice tvoria zvarené ťažené uzavreté profily pokryté plechmi. Zadné čelo je vyrobené z jedného sklolaminátového panelu, predné čelo tvoria uzavrené profily pokryté plechom a plastom. Okná autobusu sú lepené, iba predné sklo je uchytené v gumových profiloch. Vstup do vozidla zabezpečujú štyri dvojkrídlové skladacie dvere, v každom článku vždy dvoje. Priestor pre kočík alebo invalidný vozík sa nachádza oproti druhým a tretím dverám, nájazdová plošina je umiestnená v druhých dverách. Nástupná výška ( v priestore prvých dverí, v ostatných častiach vozidla) môže byť ešte znížená pomocou tzv. kneelingu (mierne naklonenie stojaceho autobusu smerom k nástupnému ostrovčeku). Sedačky pre cestujúcich sú plastové a čalúnené.
Autobusy Citelis 18M sú vyrábané (okrem klasickej – dieselovej verzie) tiež s pohonom na CNG. Vozidlá od roku 2007 spĺňajú emisné normy Euro 4. Spoločne s touto inováciou prišla zmena konštrukcie točne (kĺbu). Karosériu Citelisu 18M tiež využíva plzenská Škoda k výrobe kĺbových nízkopodlažných trolejbusov Škoda 25Tr.
Výroba a prevádzka.
Výroba kĺbovej verzie Citelisu bola začatá skoro po začiatku produkcie 12 metrovej varianty v roku 2005. Citelis 18M je vyrábaný doteraz.
Citelisy 18M sú dodávané aj do slovenských miest. V prevádzke sú napr. v Prešove, Banskej Bystrici, Žiline a v Košiciach (s pohonom na stlačený zemný plyn CNG). V Česku jazdia napríklad v Tábore, Hradci Králové, Českých Budějoviciach, Brne a inde.
Fatal Portrait

Fatal Portrait je názov debutového albumu Kinga Diamonda. Spolu s The Spider’s Lullabye je to jediný album, ktorý nie je úplne konceptuálny, hoci niektoré piesne na ňom tvoria príbeh. Je to jediný album, na ktorom nie je gitarista Andy LaRocque uvedený ako autor niektorej piesne.
Príbeh.
Príbeh je zakomponovaný v piatich piesňach (prvé štyri a posledná skladba Haunted). Rozprávač vidí v plameni každej sviečky istú tvár. Táto tvár na neho hovorí jedno slovo (The jonah - jonáš), tak ide do podkrovia. Tam nájde starú zaprášenú knihu. Otvorí ju a nahlas prednesie istý rým, aby oslobodil ducha sviečky. Je to duch malého dievčaťa, Molly. Tá mu rozpovie svoj príbeh, ako ju matka zamkla v podkroví a namaľovala jej portrét. Molly dosiahla, aby jej matke portrét pripomínal Mollinu bolesť, načo ona obraz spálila. Mollin duch sa vracia do domu a straší paní Jane (Mollina matka), kým sa tá nezblázni.
Zoznam skladieb.
Autorom všetkých textov je King Diamond, hudbu zložil King Diamond, okrem uvedených.
Košická dohoda

Košická dohoda bola dohodou z roku 1384, podľa ktorej nastúpila na poľský trón mladšia dcéra uhorského kráľa Ľudovíta Veľkého Hedviga z Anjou (ako poľská kráľovná Hedviga I.). 
Na uprázdnený poľský trón po Ľudovítovi I. mal pôvodne nastúpiť snúbenec jeho staršej dcéry Márie z Anjou Žigmund Luxemburský. Mária však bola korunovaná za uhorskú kráľovnú a regentkou počas jej neplnoletosti sa stala kráľovná vdova Alžbeta Kotromanićová. Poľská šľachta odmietla prijať Žigmunda za svojho kráľa, ale bola ochotná rokovať o prijatí Máriinej mladšej sestry Hedvigy na poľský trón. Podmienkou bolo jej trvalé zdržiavanie sa v Poľsku. Po predchádzajúcich rokovaniach v máji a júni 1384 došlo v Košiciach k dohode medzi oboma stranami, ktorú sprostredkoval vplyvný rod Gorjanských (Mikuláš I. Gorjanský bol radcom kráľovny-regentky Alžbety).
Hedvigu z Anjou korunovali v Krakove 15.októbra 1384. Napriek svojmu predchádzajúcemu zasnúbeniu s Viliamom Rakúskym bola po korunovácii z politických dôvodov nútená sa zosobášiť s litovským veľkokniežaťom Jogailom, od roku 1386 poľským kráľom Vladislavom II. Jagelom. Dynastia Jagelovcov vládla v Poľsku nepretržite do roku 1572.
Gjance

Gjance (, občas "Gyangtse" či "Gyangdzê"; tibetsky རྒྱལ་རྩེ་, Wylie "rgyal rtse"; čínsky 江孜镇) je mesto v Tibetskej autonómnej oblasti, štvrté najväčšie mesto v Tibete vôbec (po Lhase, Žikace a Čhamdu).
Mesto má približne 8000 obyvateľov a leží v nadmorskej výške približne Nachádza sa asi juhozápadne od Lhasy na ceste spájajúcej Káthmandu, Nepál a Lhasu. Dominantu mesta tvorí pevnosť, ktorá bola postavená v roku 1390. Počas Younghusbandovej expedície (1903–1904) pevnosť obsadili Briti a potom, čo Tibet podpísal s Britmi zmluvu, bola v Gjance zriadená britská obchodná kancelária. 
Mesto bolo značne poškodené v dobe kultúrnej revolúcie.
Lisunov Li-2

Lisunov Li-2 (v kóde NATO: „Cab“), pôvodne označované ako PS-84, bolo sovietskou verziou amerického civilného dopravného lietadla Douglas DC-3, vyrábaného v licencii z roku 1937. Stroj bol upravený pre sovietske podmienky, bol do neho inštalovaný sovietsky motor Švecov M-62 a niektoré lietadlá boli aj vyzbrojené. Vstupné dvere pre cestujúcich sa presunuli na druhú (pravú) stranu trupu a dvere nákladového priestoru boli posunuté takmer až nad krídlo. V takto uvoľnenom priestore zadnej časti trupu boli vo vojenskej verzii po oboch stranách trupu inštalované guľomety. Novinkou tiež bola aj strelecká veža v hornej časti trupu.
Počas druhej svetovej vojny lietali Lisunovy aj nad Česko-Slovenskom. Na začiatku 50. rokov zakúpili lietadlá Li-2 aj Československé aerolínie, u ktorých lietali po boku originálnych C-47, ale ich obľuby najmä medzi mechanikmi kvôli nižšej spoľahlivosti motorov nedosiahli. Slúžili tiež v česko-slovenskom vojenskom letectve a u Bezpečnostnej letky, ktorej nástupcom sa stal Letecký oddiel Ministerstva vnútra.
Milan Timko (futbalista)

Milan Timko (* 28. november 1972, Prešov) je bývalý slovenský futbalový reprezentant. Hrával na pozícií stopéra.
Irisbus Crossway LE

Irisbus Crossway LE "(Low Entry)" je model mestského a medzimestského, čiastočne nízkopodlažného autobusu, ktorý v rámci koncernu Irisbus vyrába od roku 2007 spoločnosť Iveco Czech Republic Vysoké Mýto (predtým Karosa). Bol navrhovaný ako nástupca autobusov Karosa radu 900, ktorých výroba bola ukončená na začiatku roku 2007.
Konštrukcia.
Crossway LE konštrukčne vychádza z modelu so štandardnou výškou podlahy, linkového vozidla Irisbus Crossway. Crossway LE je dvojnápravový autobus zo zadnou hnacou nápravou. Pozdĺžne uložený stojatý motor je spoločne s prevodovkou umiestnený v zadnej časti vozidla. Predná polovica autobusu (po druhé dvere), je odvodená z mestského vozidla Irisbus Citelis 12M, je nízkopodlažná o výške podlahy 320/ nad vozovkou. Zadná časť, do ktorej vedú dva schody, je celkom rovnaká s klasickým Crosswayom. Oproti druhým dverám sa nachádza miesto pre kočík alebo invalidný vozík. Sedačky pre cestujúcich sú rozmiestnené 1+1 alebo 1+2 (v nízkopodlažnej časti) a 2+2 (v zadnej polovici autobusu). V pravej bočnici vozidla sú umiestnené dvoje alebo troje (podľa verzie) dvere, ktoré môžu byť podľa priania zákazníka otvárajúce sa dovnútra alebo smerom von. Crossway LE je tiež možné vybaviť tzv. kneelingom (naklonenie stojaceho vozidla v zastávke o 7° smerom k nástupnému ostrovčeku, čím sa ešte viac zníži nástupná výška).
Crossway LE bol spočiatku vyrábaný vo dvoch dĺžkových variantoch – (označenie 12M) a (12.8M). Tretí variant sa začal vyrábať v roku 2011. Mal dĺžku (10.8M). Ďalšie verzie sa delia podľa prevádzky, v ktorej bude autobus jazdiť. Mestská verzia (Suburbano) môže mať dvoje alebo troje dvere (tie tretie sú pridané za zadnú nápravu). Interurbano je označenie pre dvojdverovú, medzimestskú verziu.
Výroba a prevádzka.
Svetová premiéra Crosswayu LE prebehla v máji 2007 na veľtrhu UITP v Helsinkách. Česká prezentácia sa odohrala o dva mesiace neskôr na zámku v Litomyšli. V druhej polovici roku 2007 začala sériová výroba vozidla, ktorá pokračuje dodnes. Na brnianskej výstave Autotec 2008 mala svetovú premiéru trojdverová verzia.
V roku 2008 boli Crosswaye LE dodané medzi inými aj pražskému DP (dva špeciálne predsériové vozidlá o dĺžke 12,8 metrov, ktoré sú upravené pre prepravu vozičkárov). Crosswaye LE boli tiež dodané do slovenských miest ako Martin (24 vozidiel), Spišská Nová Ves (6 vozidiel), Trenčín (16 vozidiel), Zvolen a Banská Bystrica (11 vozidiel), Bratislava (2 vozidlá),Ružomberok (2vozidlá) a aj Čadca (1 vozidlo).
Branislav Bajus

Branislav Bajus (* 19. jún 1978, Bratislava) je slovenský herec. Vyštudoval herectvo na Akadémii umení v Banskej Bystrici. Pôsobil v divadlách vo Zvolene, Martine a Banskej Bystrici. V rokoch 2003 – 2010 bol členom súboru Divadla Jána Palárika v Trnave. Pracuje aj v dabingu a v hlasovej reklame. Získal prémiu Literárneho fondu za postavu Mefista v hre Faust a Margaréta a za postavu Kafku v Listoch Milene (obe DJP Trnava). Objavil sa aj v seriáli Panelák. Od septembra 2011 vyučuje na konzervatóriu v Košiciach a hosťuje v Divadle na kolesách.
Otis Taylor

Otis Taylor (* 30. júl 1948, v Chicago, Illinois) je afroamerický bluesman. Je multiinštrumentalista, ovláda hru na gitare, bendže, mandolíne, harmonike a tiež spieva.
Timko (priezvisko)

Timko je slovenské priezvisko. Na Slovensku je najčastejšie na východe, najviac v Prešove, Sedliciach (okres Prešov) a v Poproči (okres Košice-okolie).
Známi nositelia.
Pozri v článku Timko.
Parma FC

Parma Football Club (pôvodne Parma Associazione Calcio) je taliansky futbalový klub so sídlom v Parme, Emilia-Romagna. Svoje domáce zápasy hrá klub na štadióne Stadio Ennio Tardini.
V talianskej Serie A hrali prvýkrát v sezóne 1925-26. Úspešné boli v histórií klubu predovšetkým 90. roky, kedy sa klub výrazne presadil aj na medzinárodnej scéne. V roku 2003 po finančnom podvode vo firme Parmalat, ktorá bola hlavným klubovým sponzorom sa klub ocitol vo finančných a existenčných problémoch. Do roku 2007 bol klub pod kontrolovanou správou a v sezóne 2007-08 po 19 rokoch zostúpil do Serie B. Získaním druhého miesto v sezóne 2008-09 si zabezpečil postup späť do Serie A.
Sławomir Skrzypek

Sławomir Skrzypek (* 10. máj 1963, Katovice, Poľsko - † 10. apríl 2010, Pečorsk, Rusko) bol poľský ekonóm a od 11. januára 2007 do svojej smrti guvernér Poľskej národnej banky "(Narodowy Bank Polski, NBP)".
Životopis.
Ako študent Sliezskej polytechniky sa začal angažovať v radoch Nezávislej asociácie študentov, čo mu vynieslo v roku 1982 pol roka vo väzení. V roku 1997 získal titul MBA na University of Wisconsin-La Crosse, diplom z obchodného manažmentu získal potom na univerzite v Georgetowne. Počas svojho študijného pobytu v USA pracoval tiež vo Washingtone v kancelárii kongresmana, kde sa zameral na legislatívnu prácu v oblasti bankovníctva a financií, a na poľskej misii pri OSN v New Yorku. Okrem toho absolvoval postgraduálne štúdium na krakovskej Ekonomickej univerzite a na Fakulte práva a verejnej správy Sliezskej univerzity v Katoviciach. 
V rokoch 1993 až 1997 pracoval na Najvyššom kontrolnom úrade "(Najwyższa Izba Kontroli)". Potom bol do roku 2000 podpredsedom predstavenstva Národného fondu pre ochranu životného prostredia a vodného hospodárstva "(Narodowy Fundusz Ochrony Środowiska i Gospodarki Wodnej)" vo Varšave. Od mája 2001 do januára 2002 bol členom správnej rady najväčšej poľskej železničnej spoločnosti PKP SA "(Polskie Koleje Państwowe Spółka Akcyjna)" zodpovedným za reštrukturalizáciu, vedenie a kontrolu. Od novembra 2002 bol námestníkom pre oblasť financií a investícií varšavského starostu Lecha Kaczyńského. Okrem iného zasadal v štatutárnych orgánoch niekoľkých spoločností vrátane Poľskej televízie alebo Poštovej banky "(Bank Pocztowy)". Od decembra 2005 bol podpredsedom a od septembra 2006 do januára 2007 predsedom najväčšej poľskej banky - PKO BP "(Powszechna Kasa Oszczędności Bank Polski Spółka Akcyjna)". 
3. januára 2007 ho poľský prezident Lech Kaczynski navrhol do funkcie guvernéra Poľskej národnej banky "(Narodowy Bank Polski, NBP)". Hlasy poslancov za Právo a spravodlivosť, Sebaobranu a Ligy poľských rodín ho v Sejme zvolili 10. januára 2007 za guvernéra. Výkon funkcie začal o deň neskôr, keď zložil sľub. Výber Sławomira Skrzypeka vyvolal kritiku opozície, časti médií a ekonómov, keď poukazovali na nedostatok jeho vedeckých a hospodárskych skúseností. Podobné komentáre však nenechal Skrzypek bez odozvy a bránil sa súdnou cestou. 
Náhle úmrtie.
Zomrel na palube lietadla spolu s poľským prezidentom Lechom Kaczyńskym počas pristávania v Ruskom meste Pečorsk v Smolenskej oblasti, keď sa lietadlo zachytilo o stromy.
Zoznam lietadiel Československých aerolínií

Tu sa nachádza zoznam lietadiel Československých aerolínií (ČSA), ktoré používali od obnovenia činnosti po druhej svetovej vojne v roku 1945 až do rozdelenia spoločnosti v roku 1991:
Koudi

Koudi () je najmenšia čínska flauta vyrábaná z bambusu. Bola vyrobená v roku 1971 Yu Xunfom (). Koudi sa vyrába v dvoch veľkostiach, väčšia sa nazýva "Zhongyin koudi" a je asi 8cm dlhá. Menšia sa nazýva "Gaoyin koudi". Jedno z najznámejších diel pre koudi je .
Pikola

Pikola je drevený (dnes sa vyrábajú väčšinou z plechu, označenie je len historické) dychový hudobný nástroj používaný v symfonickom orchestri. Má rovnaký prstoklad ako priečna flauta, len znie o oktávu vyššie. Väčšinou je ladená v C.
Stavba a materiál.
Pikola je dvojdielna, na rozdiel od sopránovej priečnej flauty. Meria a trubica má priemer cca . Aj dnešné pikoly sa pre niektoré účely vyrábajú z dreva. Drevené pikoly majú jemnejší zvuk. Často sa vyrábajú kombinované pikoly z kovovou hlavicou a dreveným telom. Platí, že čím väčšiu hustotu má drevo, tým kvalitnejší a jemnejší bude zvuk pikoly. U kovových pikol platí, že čím kvalitnejší je kov, tým kvalitnejší bude zvuk. Najčastejšie sú pikoly vyrábané z hliníka (najlacnejší variant pre začiatočníkov), striebra a zlata.
História.
Predchodcami modernej pikoly sú stredoveké priečne píšťaly, ktoré sa vyrábali z dreva a nemali žiadne klapky. Na pikolu sa postupne pridávali klapky a v 19. storočí sa začal používať klapkový systém Theobalda Böhma. Prvýkrát bola použitá v symfonickom orchestri v beethovenovej piatej symfónii.
Ituzaingó

Ituzaingó môže byť:
Integrovaný dopravný systém

Integrovaný dopravný systém (IDS) je systém dopravnej obsluhy určitého uceleného územia verejnou dopravou, ktorý zahŕňa viac druhov dopravy a linky viacerých dopravcov, v ktorých sú cestujúci prepravovaní podľa spoločných prepravných a tarifných podmienok.
Dopravu v rámci IDS zabezpečujú rôzne dopravné prostriedky: vlaky, metro, električky, trolejbusy, autobusy, lanovky alebo lode. Náväznosť na automobilovú a cyklistickú dopravu môžu zabezpečovať systémy P+R ("Park and Ride"), B+R ("Bike and Ride") a K+R ("Kiss and Ride"). V rámci IDS môžu cestujúcich prepravovať rôzni dopravcovia. Cestujúci môžu využiť jednotný cestovný lístok, ktorý platí bez ohľadu na dopravcu a použitý dopravný prostriedok. Miera integrácie sa však líši (niektorí dopravcovia na území IDS nie sú jeho účastníkmi).
Dejiny.
Za prvý IDS tohto typu býva označovaný systém, ktorý vznikol v Hamburgu v roku 1965. Spočiatku boli organizátori dopravy v rámci IDS vlastnení spoločenstvom dopravcov, postupne prešli do vlastníctva objednávateľov dopravy (mestá, okresy). Dnes v Nemecku, Rakúsku a Švajčiarsku existuje mnoho IDS. Spravidla sa označujú ako "dopravný zväz" ().
Integrované dopravné systémy na Slovensku.
Na Slovensku začali vznikať IDS až po roku 2000. Jednotlivé systémy sú v rôznom stupni integrácie.
Vojenské letisko Smolensk-Severnyj

Vojenské letisko Smolensk-Severnyj () je vojenské letisko (základňa) v Smolenskej oblasti v Rusku vzdialené štyri kilometre severne od Smolenska. Vzletová a pristávacia dráha je betónová.
Na juhovýchodnom konci letiska leží letecká továreň značky Jakovlev.
Počas studenej vojny tu bol v rokoch 1951 – 1991 dislokovaný 401. stíhací letecký pluk protivzdušnej obrany (401. IAP PVO), ktorý na základni prevádzkoval lietadlá MiG-15 (1951 – 1953), MiG-17 (1953 – 1963), MiG-19P (1963 – 1976), MiG-23M (1976 – 1981) a MiG-23P (1979 – 1990). V apríli 1991 bol 401. stíhací letecký pluk protivzdušnej obrany rozpustený. Následne od júna 1991 do roku 1992 na základni slúžil 871. stíhací letecký pluk (871. IAP), ktorý bol vyzbrojený lietadlami MiG-23MLD. V rokoch 1955 – 2009 bol na základni dislokovaný aj 103. gardový vojensko-transportný letecký pluk (103. GvVTAP), ktorý počas svojej existencie disponoval lietadlami Li-2 (1955 – 1965), An-12 (1962 – 1995), Il-14 (1962 – 1976), An-26 a Il-76 (1995 – 2009).
Letecká nehoda.
Dňa 10. apríla 2010 došlo neďaleko letiska k nešťastiu lietadla poľskej delegácie, ktorá si chcela uctiť pamiatku obetí Katynského masakru. Haváriu nikto neprežil, na palube stroja sa okrem iných vysokopostavených osôb nachádzal poľský prezident Lech Kaczyński s manželkou.
Letisko Chopina vo Varšave

Letisko Chopina vo Varšave (; do roku 2001: "Letisko Varšava-Okęcie"; ; IATA: WAW, ICAO: EPWA) je medzinárodné letisko, ktoré sa nachádza v štvrti Okęcie vo Varšave v Poľsku. Letisko je pomenované po poľsko-francúzskom hudobnom skladateľovi Fryderykovi Chopinovi. Ide o najrušnejšie poľské letisko, cez ktoré ide skoro 50 % poľskej osobnej leteckej dopravy.
Varšavské medzinárodné letisko spracováva približne 100 pravidelných letov denne. K najrušnejším medzinárodným spojom patria lety do Londýna, Paríža, Frankfurtu a Amsterdamu, k najrušnejším vnútroštátnym spojom patria lety do Krakova, Vroclavu a Gdansku.
História.
V roku 1924, pri rozširovaní mestskej zástavby okolo varšavského letiska Pole Mokotowskie začalo Ministerstvo železníc v dôsledku rastu letectva nakupovať pôdu pri obci Okęcie k stavbe nového letiska. V roku 1933 prevzalo toto novovzniknuté letisko všetku prevádzku z Pole Mokotowskie. Počas druhej svetovej vojny bolo letisko často používané ako bojové pole medzi nemeckými a poľskými vojakmi, a bolo prakticky zničené. Po oslobodení začali svoju prevádzku na letisku Okęcie Poľské aerolínie LOT. V roku 1956 prevzala vláda správu letiska miesto LOT-u. V roku 1969 bol otvorený nový medzinárodný terminál s kapacitou 1 000 000 cestujúcich ročne. Vnútroštátne lety boli stále vedené v starej predvojnovej budove. V roku 1992 bol otvorený nový terminál T1 s kapacitou 3,5 miliónov cestujúcich ročne, ktorý nahradil existujúci komplex z komunistickej éry. V marci 2001 bolo letisko pomenované na počesť poľsko-francúzskeho klaviristu a skladateľa Fryderyka Chopina (hoci toto meno sa takmer nevyužíva v praxi a väčšina užívateľov pozná letisko ako Okęcie). Od roku 2007 je v prevádzke nový terminál T2, ktorý postupne preberá významnú časť prevádzky.
36. špeciálny pluk leteckej dopravy

36. špeciálny pluk leteckej dopravy () bol osobitný pluk poľského vojenského letectva založený v roku 1945. Jeho sídlom bolo letisko Frédérica Chopina vo Varšave. Všetky jeho lietadlá slúžili k verejnej preprave, najmä preprave poľských politikov.
Lietadlový park.
Stav z 30. decembra 2011:
Nehody.
Dňa 10. apríla 2010 havarovalo pri pokuse pristáť na Smolenskej leteckej základni lietadlo Tu-154M s poľskou delegáciou vrátane prezidenta Lecha Kaczyńského a vysokých politických a vojenských predstaviteľov Poľska. Nehodu nikto neprežil.
Rozpustenie jednotky.
Krátko po zverejnení poľských výsledkov vyšetrovania smolenskej havárie bolo poľskou vládou rozhodnuté o rozpustení pluku a predaní jeho lietadiel. Správa uvádza veľké množstvo zásadných nedostatkov v úrovni výcviku, letovej príprave i celkovej prevádzkovej praxi, vrátane rutinného porušovania predpisov a falšovania údajov.
Naďalej by mali poľských činiteľov prepravovať poľské aerolínie LOT.
Nová Bodva

Nová Bodva bola v rokoch 1964 až 1991 obec v okrese Košice-okolie, ktorá vznikla spojením obcí Turnianska Nová Ves, Hosťovce a Chorváty. V roku 1990 sa od Novej Bodvy odčlenila najprv obec Hosťovce, o rok neskôr sa zvyšné dve dohodli na vzájomnom oddelení a vrátení do stavu spred roku 1964.
Turíčky

Turíčky boli do roku 1973 samostatná obec obec v dnešnom okrese Poltár. V spomínanom roku bola obec pričlenená k obci Cinobaňa.
Kultúra a zaujímavosti.
Pamiatky.
Evanjelický kostol.
Miestny evanjelický kostol je pôvodne o gotická stavba z obdobia po roku 1300. Z malého jednoloďového kostola sa dochovalo iba pravouhle ukončené presbytérium. V roku 1928 došlo ku stavbe nového kostola s prvkami neorománskeho štýlu, no vďaka hodnotným freskám, ktoré boli v tomto období objavené, bola svätyňa starého kostola z podnetu pamiatkarov zachovaná. Gotická svätyňa je zaklenutá krížovou klenbou. Na jej stenách sa nachádzajú monumentálne fresky z dielne Majstra Ochtinského presbytéria z obdobia okolo roku 1370. Sú tu zobrazené výjavy Zvestovania Panne Márii, Klaňania sa troch kráľov, sv. Juraja zápasiaceho s drakom a ďalšie postavy apoštolov a svätcov. Od roku 1615 je miestny cirkevný zbor evanjelický, v tomto období došlo k zatretiu freskovej výmaľby. Kostol prešiel obnonvami v roku 1622, rokoch 1820 – 1823 a v roku 1886, kedy boli fresky opätovne odkryté. V roku 1928 sa z kapacitných dôvodov prikročilo ku stavbe nového chrámu, jednoloďovej stavby s polygonálne ukončeným presbytériom (kolmo orientovaným k pôvodnému) a predstavanou vežou.
Marek Špilár

Marek Špilár (* 11. február 1975, Stropkov † 7. september 2013, Stropkov ) bol slovenský futbalista. Hrával na pozícií stredného obrancu.
Bol odchovancom stropkovského futbalu, po krátkom pôsobení v moravskom klube Petra Drnovice sa vrátil na Slovensko. Tu hral za Tatran Prešov. Na Slovensku dosiahol najväčšie úspechy v drese 1. FC Košice, v drese ktorého získal titul i pohár. Po prestupe do belgického Club Brugge bol viackrát zranený. V roku 2006 prestúpil do japonského klubu Nagoja Grampus Eight, kde aj ukončil svoju kariéru.
Dňa 7. septembra 2013 spáchal samovraždu.
Biatlon na Zimných olympijských hrách 2010 – Stíhacie preteky žien na 10 km

Stíhacie preteky žien na 10 kilometrov bola jedna z 5 ženských biatlonových disciplín na Zimných olympijských hrách 2010 vo Vancouvri. Súťažílo sa v stredisku Whistler Olympic Park nachádzajúcom sa vo Whistleri dňa 16. februára. S náskokom 12,3 sekundy vyhrala Nemka Magdalena Neunerová pred Slovenkou Anastasia Kuzminová . Tretia skončila Francúzka Marie Laure Brunetová so stratou 28,3 sekundy na víťazku.
Capercaillie

Capercaillie je škótska hudobná skupina založená v 80. rokoch. Hlavnou speváčkou je Karen Matheso.
Lockheed L-1011 TriStar

Lockheed L-1011 TriStar alebo tiež L-desať-jedenásť (anglická výslovnosť), alebo len TriStar, je trojmotorové diaľkové dopravné lietadlo, ktoré bolo vyrábané firmou Lockheed Corporation. Firma však musela súperiť s lietadlami, ako je Boeing 747 alebo McDonnell Douglas DC-10. Rovnako ako DC-10, mal aj TriStar tri motory. V rokoch 1968 – 1984 bolo vyrobených 250 lietadiel TriStar, následne sa firma Lockheed stiahla z trhu civilnej leteckej dopravy. TriStar bol považovaný za jedno z najbezpečnejších lietadiel.
Nehody.
Dňa 2. augusta 1985 havaroval L1011 spoločnosti Delta Air Lines. Príčinou bola chyba pilota a nesprávny postup pri micro-burste. Zo 163 ľudí na palube ich prežilo 27.
Cascade (album)

Cascade je debutový album škótskej skupiny Capercaillie.
Ono

Ono môže byť:
Cascades

Cascades môže byť:
Stredná priemyselná škola elektrotechnická (Bratislava, Zochova 9)

Stredná priemyselná škola elektrotechnická Zochova 9 je jedna z najlepšie hodnotených stredných odborných škôl. Sídli v v historickej budove v Bratislave v Starom Meste. Je to škola s najdlhšou tradíciou zo všetkých stredných odborných škôl elektrotechnických v Bratislave. Vznikla v roku 1950.
Zabezpečuje vzdelávanie v piatich štvorročných študijných maturitných odboroch:
Vislava (rozlišovacia stránka)

Vislava môže byť:
Trstené (rozlišovacia stránka)

Trstené môže byť:
Bózsva (obec)

Bózsva () je obec v Maďarsku v Boršodsko-abovsko-zemplínskej župe v Šiatronovomestskom okrese.
Má rozlohu 1639 ha a žije tu 194 obyvateľov (2008).
Lago Argentino

Lago Argentino môže byť:
Perito Moreno

Perito Moreno môže byť:
Lago Buenos Aires

Lago Buenos Aires môže byť:
Crosswinds

Crosswinds je druhý štúdiový album skupiny Capercaillie
Villa Unión

Villa Unión môže byť:
Zdenka Laciková

Zdenka Laciková (rod. Pešlová; * 5. august 1969, Topoľčany) je slovenská poetka.
Život.
Narodila sa v roku 1969 v Topoľčanoch. Detstvo prežila v Prašiciach a na Duchonke. Študovala na Strednej knihovníckej škole a Strednej pedagogickej škole v Bratislave. Pracuje ako učiteľka v materskej škole. Žije na Záhorí v obci Kopčany.
Tvorba.
Prvý raz (ako Pešlová) publikovala svoju tvorbu v časopise "Kamarát" v roku 1983.
Pred vydaním debutu "Vínopády" (roku 2000) publikovala v "SME", "Novom slove", "Dotykoch" a "Gama magazíne". Jej básne a zamyslenia boli recitované v Slovenskom rozhlase, rádiu Twist, VTV. Úspešná bola v autorských súťažiach Literárne Šurany, Literárne Topoľčany, Literárna Senica a Literárny Zvolen, je laureátkou Chalupkovho Brezna, víťazkou Mělnického Pegasa a viacnásobnou víťazkou o Tachovskou renetu v Česku.
Za svoju literárnu tvorbu získala cenu Ministerstva školstva SR, cenu Mikuláša Kováča udelenú Literárnym a hudobným múzeom pri ŠVK v Banskej Bystrici, v Česku cenu Jana Masaryka udelenú nadáciou Janua v Prahe.
Autorka je členka Spolku slovenských spisovateľov a Klubu autorov a priateľov literatúry na Záhorí.
Nigérijské národné futbalové mužstvo

Nigérijské národné futbalové mužstvo reprezentuje Nigériu na medzinárodných futbalových akciách, ako sú Majstrovstvá sveta alebo Africký pohár národov.
História.
Futbalový zväz bol založený v roku 1933. Nigéria sa šesťkrát kvalifikovala na Majstrovstvá sveta vo futbale v rokoch 1994, 1998, 2002, 2010, 2014 a 2018. V troch prípadoch postúpili do osemfinále. Na Africkom pohári národov sa predstavili 19-krát, sú trojnásobným víťazom APN v rokoch 1980, 1994 a 2013.
Externé odkazy.
https://www.thenff.com/
https://www.fifa.com/about-fifa/associations/NGA
Corgoň liga 2007/2008

Corgoň liga v sezóne 2007/2008 bol v poradí 15. ročník slovenskej najvyššej futbalovej súťaže. Pravidelne ju usporadúva Slovenský futbalový zväz.
Do 1. ligy zostúpilo posledné mužstvo a postúpilo do nej prvé mužstvo z 1. ligy. Víťaz hral v predkole Ligy majstrov, vicemajster a tretí v predkole Európskej ligy.
Pioneer (ponorka)

Pioneer bola ponorka postavená v roku 1861 v New Orleans na objednávku južanského konzorcia na čele s obchodníkom s bavlnou menom Horace L. Hunley. Mala slúžiť ako korzárske plavidlo určené na boj v Americkej občianskej vojne. Ponorka bola poháňaná ľudskou silou - dvaja muži točili hriadeľom a poháňali tak lodnú skrutku, tretí ovládal kormidlo. Jej konštruktérmi boli James McClintock a Horace Lawson Hunley.
V marci roku 1862 bola účinnosť ponorky demonštrovaná na jazere Pontchartrain - "Pioneer-u" sa podarilo potopiť bárku pomocou vlečného torpéda. No v apríli toho istého roku bolo New Orleans obsadené Úniou a ponorku jej vlastní konštruktéri potopili. V roku 1868 bol jej vrak predaný do šrotu.
Pioneer

Pioneer (z angl. "priekopník") môže byť:
Shanghai International Circuit

Shanghai International Circuit (zjednodušená čínština: 上海国际赛车场; tradičná čínština: 上海國際賽車場; pchin-jin: Shànghǎi Guójì Sàichēchǎng) je názov čínskeho okruhu, ktorý sa používa pre preteky Formule 1 a preteky iných sérií už od roku 2004. Okruh leží v oblasti Jiading neďaleko Šanghaja.
Trať projektoval architekt Hermann Tilke, ktorý do svojho návrhu zakomponoval niektoré nezvyčajne komplikované zákruty doplnené dvoma dlhými rovinkami. Premiérové preteky sa na tomto okruhu konali 26. septembra 2004. Víťazom sa stal Rubens Barrichello s monopostom Ferrari F2004.
Charakteristika trate.
Trať, na ktorej sa monoposty nastavujú na veľký prítlak, má svoj najrýchlejší úsek na konci dlhej rovinky medzi zákrutami číslo 13 a 14. Práve tam totiž jazdci dosahujú rýchlosť približne 310 km/h. Najpomalším miestom na okruhu je naopak pravotočivá zákruta, ktorá ukončuje cieľovú rovinku. Tá sa jazdí na jednotke, rýchlosťou asi 60 km/h. Najdlhší úsek, kde je možné jazdiť na plný plyn, trvá 19 sekúnd. Na pilotov čaká v Číne v zákrutách číslo 7 a 8 pomerne vysoké bočné preťaženie.
Okruh je relatívne rýchly a veľmi náročný na pneumatiky. So zákazom tankovania počas pretekov, ktorý bol zavedený v sezóne 2010, sa zastávky v boxoch môžu stať veľkým strategickým faktorom.
Zaujímavosťou Veľkej ceny Číny je fakt, že ešte nikto tu nedokázal vyhrať dvakrát. Preto obsahuje listina víťazov sedem mien.
História.
Plány na usporiadanie pretekov v Číne uzreli svetlo sveta na začiatku deväťdesiatych rokov minulého storočia. Vláda nechala na juhu krajiny, neďaleko mesta Zhuhai, postaviť pretekársky okruh, ktorý bol slávnostne otvorený v roku 1996. Počítalo sa s tým, že bude hostiť preteky Formule 1 už o tri roky. Trať však nesplnila technické nároky Medzinárodnej automobilovej federácie. Chvíľu síce figurovala v provizórnom kalendári pre sezónu 1999. V súčasnosti sa preto na okruhu Zhuhai konajú automobilové preteky typu FIA GT.
Číňania sa napriek tomu nevzdali a v roku 2001 si najali dvorného architekta moderných okruhov Formule 1, Hermanna Tilkeho. Už v roku 2002 predstavitelia mesta Šanghaj oznámili, že podpísali zmluvu na usporiadanie Veľkej ceny Číny v rokoch 2004 až 2010. Za miesto výstavby zvolili močaristé územie neďaleko Šanghaja. Konštrukcia nebola vzhľadom k nestabilnému podložiu jednoduchá. Napriek tomu sa im podarilo postaviť trať za rekordných osemnásť mesiacov. Slávnostné otvorenie sa konalo 6. júna 2004. Realizácia projektu si vyžiadala 450 miliónov dolárov a svojho času to bol najdrahší okruh Formule 1. Na stavbe sa vystriedalo tritisíc robotníkov.
V súvislosti s okruhom Shanghai International Circuit sa často objavujú informácie, že Tilke sa pri navrhovaní profilu trate nechal inšpirovať čínskym symbolom šang (上). Podľa slov architekta je podoba úplne náhodná a pri návrhu o tom vôbec nevedel.
Zoznam europoslancov SR (2009 – 2014)

Toto je zoznam slovenských poslancov Európskeho parlamentu vo funkčnom období 2009 – 2014 zvolených vo voľbách v roku 2009. 
Slovensko malo v tomto funkčnom období 13 europoslancov.